《朴斋为画士郭文通题》
明代·杨荣

鸿荒肇开辟，民俗淳以熙。太朴日云散，风气遂浇漓。

结绳既已代，巧伪纷日滋。金罍鄙抔饮，雕房易茅茨。

珠玉交璀璨，锦绣互彰施。人心竞浮靡，古道何乖暌。

郭生独超迈，质直由天资。纯然无表襮，胸次良坦夷。

幽斋匪华饰，冲襟澹无为。绘事益精到，天机造神奇。

浑然辞刻画，兴至无不宜。持此慕淳庞，仰彼农与羲。

永言慎始终，素履以为期。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。